བད་ཀན་གྲང་བའི་ནད་ཟེར་བ་དེ་ནི།ཐ་མལ་དུ་གནས་པའི་བད་ཀན་དེ་ཉིད་རྒྱུ་གཏི་མུག་དང་རྐྱེན་དུས་གདོན་ཟས་སྤྱོད་གང་རུང་ལ་བརྟེན་ནས་འཕེལ་ཟད་འཁྲུགས་པའི་རྣམ་པར་གྱུར་པའི་གཞི་རྩའི་ཉེས་པ་གང་ཡིན་པ་དེ་བཤད་པ་ཞིག་ཡིན་ན་ཡང་སྐབས་དོན་བྱེ་བྲག་གི་ཐོག་ནས་བཤད་ན།ཕོ་མཆེར་མཁལ་ནད་བད་ཀན་གཙོ་བོར་བཟུང་།།ཞེས་པ་ལྟར་ཕོ་བ་དང་མཁལ་མ་སོགས་ལུས་ཕྱི་ནང་སྟོད་སྨད་ཀྱི་དྲོད་ཚད་ཉམས་པ་དང་།ཟས་སྐོམ་མི་འཇུ་བ།ལུས་ཀྱི་ས་ཆུའི་རང་བཞིན་འཕེལ་བ།ལུས་ལྕི་བ།ཤེས་པ་བྱིང་འཐིབ་ཏུ་གྱུར་པ།ལུས་ཀྱི་འགུལ་སྐྱོད་དང་ཤུགས་སྟོབས་ཞན་པར་གྱུར་པ་སོགས་ནི་བད་ཀན་གྲང་བའི་ནད་དང་འབྲེལ་ནས་ཡོད་སྟབས་བཅོས་པའི་སྐབས་སུའང་བད་ཀན་གྱི་ནད་བཅོས་རྒྱུ་དང་ཟུང་འབྲེལ་བྱས་ནས་ནད་རིགས་བྱེ་བྲག་གང་ཡིན་པ་དེ་ཉིད་གསོ་བཅོས་བྱེད་ཀྱི་ཡོད་པ་རེད།མདོར་ན་བོད་ལུགས་སྨན་བཅོས་ལག་ལེན་དངོས་ཀྱི་ཐོག་ནས་བཤད་ན་དོན་ལྔ།སྣོད་དྲུག་ལ་སོགས་པ་ལུས་ཀྱི་ཕྱི་ནང་སྟོད་སྨད་ཀྱིས་བསྡུས་པའི་ནད་རིགས་གང་དང་གང་ཡིན་ཡང་ཉེས་པ་རླུང་མཁྲིས་བད་ཀན་གསུམ་དང་འབྲེལ་བ་ཅན་ཤ་སྟག་ཡིན་པས།ཐོག་མར་སྤྱི་ལ་ཁྱབ་པའི་གཞི་རྩའི་ཉེས་པ་གསུམ་གང་ཡིན་ངོས་འཛིན་པར་བྱས་ནས་གསོ་བྱ་དེ་ཉིད་གཞིར་བཟུང་སྟེ་དེ་དང་འབྲེལ་བའི་ནད་རིགས་བྱེ་བྲག་གང་ཡིན་པ་དེ་ཉིད་གསོ་བཅོས་བྱེད་ཀྱི་ཡོད་པ་རེད།དེས་ན་གསོ་བྱའི་ནད་རིགས་མཐའ་དག་རླུང་མཁྲིས་བད་ཀན་གསུམ་གྱི་རང་བཞིན་ཡིན་པ་དང་།དེ་གསུམ་གང་རུང་དང་མ་འབྲེལ་བའི་ནད་རིགས་ཤིག་རྩ་བ་ནས་མེད་པའི་ངོས་འཛིན་བྱེད་ཀྱི་ཡོད་ལ།སྨན་བཅོས་ལག་ལེན་དངོས་ཀྱི་ཐོག་ནས་ཀྱང་རླུང་མཁྲིས་བད་ཀན་གསུམ་གྱིས་སྤྱི་ཁོག་ཕུབ་ཅེས་པའི་རྩ་དོན་དེ་ལག་བསྟར་བྱེད་ཀྱི་ཡོད་པ་རེད།